Predkladacia správa

Vláda Macedónskej republiky prijala rozhodnutie o jednostrannom zrušení vízovej povinnosti pre štátnych občanov Slovenskej republiky na obdobie druhého polroka 2005 a prvého polroka 2006 a je pripravená toto opatrenie predĺžiť. Macedónska republika v minulosti opakovane navrhovala zavedenie asymetrického vízového režimu so Slovenskou republikou po vzore Srbska a Čiernej Hory. Ako recipročné opatrenie na bezvízový styk poskytovaný štátnym občanom Slovenskej republiky zo strany Macedónskej republiky sa navrhuje jednostranne zrušiť vízové poplatky za udeľovanie tranzitných víz (typ B) a krátkodobých víz (typ C) pre štátnych občanov Macedónskej republiky a za udeľovanie dlhodobých víz (typ D) pre štátnych občanov Macedónskej republiky, ktorí majú príbuzenský vzťah s osobami s trvalým pobytom na území Slovenskej republiky. 

Európska komisia vo svojom komuniké nazvanom „Západný Balkán na ceste do EÚ: upevnenie stability a zvyšovanie prosperity“ prijatom 27. januára 2006, v súlade so základnými kritériami definovanými v spoločnom prístupe k uľahčeniu vízového režimu a berúc do úvahy štatút kandidátskej krajiny Macedónskej republiky, oznámila svoj zámer začať s touto krajinou začiatkom roka 2006 predbežné rozhovory o návrhu mandátu pre rokovanie o uľahčení vízového režimu. V súčasnosti sa na úrovni EÚ prerokúva návrh odporúčania Rade, aby Komisiu poverila začatím rokovaní s Macedónskou republikou o uľahčení vydávania krátkodobých víz.
	Macedónsko patrí medzi priority zahraničnej politiky Slovenskej republiky, predložený materiál teda zodpovedá záujmom zahraničnej politiky Slovenskej republiky. Je vypracovaný v súlade s právnym poriadkom Slovenskej republiky, právom ES/EÚ a všeobecnými zásadami medzinárodného práva, ako aj záväzkami Slovenskej republiky vyplývajúcimi jej z iných medzinárodných dokumentov. Podľa práva ES/EÚ je zrušenie vízových poplatkov v plnej kompetencii členského štátu. Po vstupe do Schengenského priestoru bude môcť Slovenská republika zrušovať vízové poplatky len za udeľovanie národných víz, keďže poplatky za udeľovanie jednotných schengenských víz sú ustanovené právom ES/EÚ.